b'\n_START_ARTICLE_\nUbiti pticu rugalicu (1962.)\n_START_SECTION_\nRadnja\n_START_PARAGRAPH_\nMladi filmski protagonisti, Jean Louise "Scout" Finch (Mary Badham) i njezin brat Jem (Phillip Alford) \xc5\xbeive u izmi\xc5\xa1ljenom gradi\xc4\x87u Maycombu (dr\xc5\xbeava Alabama) tijekom 30-tih godina pro\xc5\xa1log stolje\xc4\x87a. Pri\xc4\x8da filma pokriva tri godine tijekom kojih Scout i Jem prolaze razne promjene u svojim \xc5\xbeivotima. U po\xc4\x8detku oni su nevina djeca koja dane provode igraju\xc4\x87i se jedno s drugim i \xc5\xa1pijuniraju\xc4\x87i Arthura "Booa" Radleyja (Robert Duvall) kojeg godinama nitko nije vidio budu\xc4\x87i on nikad ne izlazi iz ku\xc4\x87e zbog zlih glasina koje o njemu kru\xc5\xbee. Njihov otac, Atticus (Gregory Peck) je gradski odvjetnik i sna\xc5\xbenih je uvjerenja da se prema svim ljudima treba postupati po\xc5\xa1teno, da treba okrenuti drugi obraz i da treba zauzeti stav za ono u \xc5\xa1to vjeruje\xc5\xa1. Tako\xc4\x91er svojoj djeci dopu\xc5\xa1ta da ga zovu njegovim imenom. Kroz njegov rad, Scout i Jem se susre\xc4\x87u s rasizmom i predrasudama koje prevladavaju njihovim gradom te odrastaju brzo i bolno._NEWLINE_Djeca slijede Atticusa kako bi gledala su\xc4\x91enje u kojem je nevini crnac, Tom Robinson, krivo optu\xc5\xbeen za silovanje Mayelle Ewell, unato\xc4\x8d hrpi dokaza koji ukazuju na njegovu nevinost (me\xc4\x91u glavnim argumentima odvjetnika Atticusa je i trenutak u kojem dokazuje da se Tom ne mo\xc5\xbee slu\xc5\xbeiti lijevom rukom kojom se navodni silovatelj morao poslu\xc5\xbeiti kako bi po\xc4\x8dinio zlo\xc4\x8din na na\xc4\x8din kako su ga opisali "\xc5\xbertva" i njezin otac). Atticus tako\xc4\x91er spominje neobi\xc4\x8dne i sumnjive \xc4\x8dinjenice o tome da djevojku nakon navodnog napada nije pregledao doktor kako bi provjerio znakove silovanja ili kako bi ustanovio da li joj je puknuo himen, a u zavr\xc5\xa1noj rije\xc4\x8di Atticus moli \xc4\x8dlanove porote da ostave svoje predrasude sa strane i da se fokusiraju na dokaze o Tomovoj o\xc4\x8diglednoj nevinosti. Me\xc4\x91utim, u neku ruku Tom osudi samog sebe u trenutku kad svjedo\xc4\x8di i ka\xc5\xbee da je osje\xc4\x87ao \xc5\xbealjenje prema \xc5\xbertvi i njezinom op\xc4\x87enitom stanju u kojem je \xc5\xbeivjela._NEWLINE_Atticus dolazi ku\xc4\x87i i ubrzo saznaje da je Robinson ubijen nakon \xc5\xa1to je poku\xc5\xa1ao pobje\xc4\x87i iz zatvora. Nekoliko mjeseci kasnije, \xc4\x8dini se da su se stvari u gradi\xc4\x87u smirile, a Scout odlazi na slavlje za No\xc4\x87 vje\xc5\xa1tica skupa s bratom Jemom. Na povratku ku\xc4\x87i, njih dvoje napada osvetoljubivi Bob Ewell, pijani otac (i pravi silovatelj) djevojke za \xc4\x8dije je silovanje Tom Robinson krivo optu\xc5\xbeen. Ewell poku\xc5\xa1a ubosti Scout no\xc5\xbeem, ali je njezin kostim pileta za\xc5\xa1ti\xc4\x87uje. Tijekom borbe, Jem je oboren i nalazi se u nesvjesti, ali nakon toga Boba Ewella svlada i ubija visoka mra\xc4\x8dna figura koja se odjednom pojavljuje iz mraka. Scout svjedo\xc4\x8di cijelom doga\xc4\x91aju kroz rupu kostima kojeg jo\xc5\xa1 uvijek nosi._NEWLINE_Misteriozni mu\xc5\xa1karac nosi Jema ku\xc4\x87i, a uskoro se otkriva da je to ranije spomenuti Arthur "Boo" Radley i saznaje da je upravo Boo - u zahvalu za to \xc5\xa1to ga Scout i Jem nikad nisu zafrkavali poput ostalih ljudi u gradu - cijelo vrijeme bio an\xc4\x91eo za\xc5\xa1titnik djece, prate\xc4\x87i ih u stopu svaki puta kada bi njih dvoje iza\xc5\xa1li van iz ku\xc4\x87e za vrijeme mraka. Film zavr\xc5\xa1ava sa Scout koja poku\xc5\xa1ava ponovno do\xc5\xbeivjeti doga\xc4\x91aje posljednje tri godine iz Boove perspektive te sa Atticusom koji bdije nad Jemom u njegovoj sobi.\n_START_SECTION_\nProdukcija\n_START_PARAGRAPH_\nPhillip Alford, glumac koji tuma\xc4\x8di ulogu Jema, u po\xc4\x8detku nije \xc5\xbeelio uop\xc4\x87e i\xc4\x87i na audiciju. Me\xc4\x91utim, nakon \xc5\xa1to mu je majka rekla da \xc4\x87e zbog audicije propustiti pola dana \xc5\xa1kole, odmah je odlu\xc4\x8dio oti\xc4\x87i. Kasnije se uzrujao tijekom snimanja scene za stolom u kuhinji dok jedu doru\xc4\x8dak, jer je Mary Badham - koja glumi Scout - imala problema sa snimanjem scene. Kako bi joj se "osvetio", tijekom scene u kojoj vrti Scout u praznoj gumi namjerno je usmjerio gumu prema kamionu u kojem se nalazila filmska oprema._NEWLINE_Prema rije\xc4\x8dima Kim Hamilton, koja glumi lik Helen Robinson u filmu, Gregory Peck je bio pravi d\xc5\xbeentlmen. Prisje\xc4\x87a se scene u kojoj se njezin lik ru\xc5\xa1i nakon \xc5\xa1to saznaje vijesti o smrti svog supruga, a Peck, kao Atticus, ju podi\xc5\xbee i nosi u ku\xc4\x87u. "Bio je pravi d\xc5\xbeentlmen", ka\xc5\xbee. "Nikad to nisam zaboravila".\n_START_SECTION_\nKritike\n_START_PARAGRAPH_\nGluma\xc4\x8dka karijera Gregoryja Pecka postala je sinonim za ulogu i lik Atticusa Fincha. Alan J. Pakula se prisje\xc4\x87ao da ga je Peck odmah nazvao nakon \xc5\xa1to su mu rekli za ulogu: "Nazvao me istog trenutka. Bez ikakvog razmi\xc5\xa1ljanja... Moram priznati da osoba i lik kojeg je portretirao nisu bili pretjerano razli\xc4\x8diti." Peck \xc4\x87e kasnije u intervjuu izjaviti da ga je uloga privukla zbog toga \xc5\xa1to ga je sama knjiga podsje\xc4\x87ala na njegovo vlastito odrastanje u gradi\xc4\x87u La Jolla, Kalifornija. "Gotovo da ne pro\xc4\x91e dan, a da ne pomislim koliko sam bio sretan \xc5\xa1to sam dobio tu ulogu", re\xc4\x87i \xc4\x87e Peck u intervjuu iz 1997. godine. "Nedavno sam sjedio za ve\xc4\x8derom pokraj \xc5\xbeene koja mi je rekla da je gledala film s 14 godina i da joj je promijenio \xc5\xbeivot. \xc4\x8cujem takve stvari gotovo stalno."_NEWLINE_Nakon Peckove smrti 2003. godine, Brock Peters, koji u filmu glumi Toma Robinsona, citirao je autoricu Harper Lee na posmrtnom govoru: "Lik Atticusa Fincha dao mu je mogu\xc4\x87nost da glumi samoga sebe." Peters je zavr\xc5\xa1io govor izjaviv\xc5\xa1i: "Za mog prijatelja Gregoryja Pecka, za mog prijatelja Atticusa Fincha, idite s Bogom." Peters se prisjetio uloge Toma Robinsona: "To je zasigurno uloga kojom sam najvi\xc5\xa1e ponosan, jedno od mojih najveselijih gluma\xc4\x8dkih dostignu\xc4\x87a kako na filmu, tako i u kazali\xc5\xa1tu". Peters je ostao prijatelj ne samo s glumcem Peckom ve\xc4\x87 i s glumicom Mary Badham cijeli svoj \xc5\xbeivot.\n_START_SECTION_\nNagrade i nominacije\n_START_PARAGRAPH_\nGodine 1995. film Ubiti pticu rugalicu izabran je za o\xc4\x8duvanje od strane Nacionalnog filmskog registra zbog svoje "kulturne, povijesne i estetske va\xc5\xbenosti". Radi se o filmskom debiju Roberta Duvalla koji glumi Booa Radleyja. Duvall je dobio ulogu na prijedlog scenarista Hortona Foota koji ga je gledao u kazali\xc5\xa1tu u New Yorku 1957. godine._NEWLINE_Ameri\xc4\x8dki filmski institut proglasio je lik Atticusa Fincha najve\xc4\x87im filmskim junakom 20. stolje\xc4\x87a. Uz to, Institut je film stavio na drugo mjesto svoje liste 100 Years... 100 Cheers, odmah iza filma Divan \xc5\xbeivot. Na listi najboljih filmova svih vremena od strane Instituta film se nalazio na 34. mjestu, ali se za 10. obljetnicu liste popeo na 25. mjesto. U lipnju 2008. godine Institut je objavio listu top 10 filmova u top 10 \xc5\xbeanrova, a Ubiti pticu rugalicu progla\xc5\xa1en je najboljom sudskom dramom svih vremena._NEWLINE_Godine 2007. Hamilton je dobila nagradu zajednice Harlema za svoju ulogu u filmu. Do danas ona je posljednja pre\xc5\xbeivjela crnoputa glumica koja je imala dijalog u filmu. Prilikom preuzimanja nagrade izjavila je: "Mislim da je ovo izvrsno. Jako mi je drago i vrlo sam iznena\xc4\x91ena."'